Fauwaz Fadzil

Ustaz Haji Dato Ahmad Fauwaz bin Ustaz Dato' Haji Ali @ Fadzil (lahir 10 Februari 1981) ialah seorang sarjana Islam di Malaysia. Beliau ialah Mufti Wilayah Persekutuan sejak 23 Mei 2025.  Beliau terlibat dalam banyak jawatankuasa syariah institusi kewangan dan badan bukan kerajaan di Malaysia. Beliau juga menulis beberapa buah buku dan rencana dan mengendalikan latihan berkaitan bidang kepakaran beliau, iaitu fiqah perundangan Islam .

 Kehidupan peribadi 
Fauwaz ialah anak kepada tokoh negarawan Malaysia, Dato' Fadzil Mohd Noor dan Datin Khatijah Ibrahim. Beliau memegang ijazah sarjana muda Syariah dari Universiti Al-Azhar dan sarjana syariah dari Universiti Malaya.

Selain itu, beliau memperoleh Sijil Penasihat dan Juruaudit Syariah (Certified Shariah Advisor and Auditor -- CSAA) dari Pertubuhan Perakaunan dan Pengauditan bagi Institusi Kewangan Islam (AAOIFI), serta memperoleh Sijil Kemahiran Fatwa dari Dar al-Ifta Mesir pada 2008. 

 Penasihat syariah 
Beliau telah dilantik sebagai anggota jawatankuasa syariah Alliance Islamic Bank Berhad pada 1 April 2018. Beliau turut berkhidmat sebagai Perunding Syariah di syarikat penerbitan, Telaga Biru, dan menjadi anggota jawatankuasa syariah bagi FWD Takaful .

Selain itu, Fauwaz turut menjadi penasihat syariah melalui syarikatnya FAZ Advisors yang didaftarkan sebagai penasihat syariah berdaftar dengan Suruhanjaya Sekuriti Malaysia. 

Beliau turut memegang peranan penting sebagai Pengerusi Jawatankuasa Syariah kepada Sharlife, sebuah syarikat penasihat syariah yang mempunyai kepakaran mendalam dalam bidang aset digital. 

Fauwaz juga mengendalikan latihan kepada pegawai syariah dari pelbagai institusi kewangan Islam termasuklah dari badan penguat kuasa agama negeri-negeri melalui Markaz Al-Qarahdaghi miliknya. Beliau juga sering memberikan syarahan mengenai syariah dan perundangan Islam di radio dan televisyen tempatan.

 Jasa dan sumbangan 

 Ahli Majlis Agama Islam Wilayah Persekutuan 
Pada 3 April 2024, Yang di-Pertuan Agong Malaysia, Sultan Ibrahim ibni Sultan Iskandar telah berkenan mengurniakan watikah pelantikan kepada 23 Ahli Majlis Agama Islam Wilayah Persekutuan (MAIWP) bagi sesi 2024-2026. Salah seorang yang dilantik adalah Fauwaz Fadzil.  
Istiadat yang berlangsung di Dewan Seri Maharaja, Istana Negara itu dimulakan dengan pengurniaan watikah pelantikan kepada Pengerusi MAIWP Syed Kamarulzaman Syed Kabeer diikuti timbalannya Datuk Hakimah Mohd Yusoff. 
Turut menerima watikah pelantikan Ahli MAIWP ialah Datuk Awang Alik Jeman, Datuk Anas Ahmad Zaki, Komisioner Polis Datuk Seri Azri Ahmad, Datuk Prof. Madya Dr Luqman Abdullah, Datuk Seri Kamarulzaman Mat Salleh dan Tan Sri Mohd Khairul Adib Abd Rahman.

Penerima lain ialah Tan Sri Syed Zainal Abidin Syed Mohamed Tahir, Datuk Lt. Kol (K) Anwari Suri, Prof Datuk Dr Taufiq Yap Yun Hin, Datuk Dr Nooh Gadut, Datuk Seri Amrin Awaluddin, Datuk Seri Dr. Yusof Ismail, Datuk Hussamuddin Yaacub dan Datuk Mohamad S. Ahmad.

Seri Paduka turut berkenan mengurniakan watikah pelantikan kepada Profesor Dato' Dr Mohd Izhar Ariff Mohd Kashim, Datuk Dayang Sadiah Abg Bohan, Prof Datin Dr. Rusni Hassan, Prof Dr. Abdul Rahim Abdul Rahman, Zuri Zabuddin Budiman dan Datuk Mohd Ajib Ismail.

Pelantikan yang berkuat kuasa bermula 15 Februari 2024 hingga 14 Februari 2026 itu adalah mengikut Akta Pentadbiran Undang-Undang Islam (Wilayah-Wilayah Persekutuan) 1993.

 Jawatankuasa Pemulihan Akidah Kanak-kanak GISB Holdings 

Fauwaz juga telah dilantik oleh kerajaan Malaysia untuk mengetuai jawatankuasa bagi membentuk modul silibus pemulihan akidah kanak-kanak GlSB Holdings Sdn Bhd (GISBH) yang diselamatkan pihak berkuasa.   Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar, berkata Ahmad Fauwaz dipilih mengetuai enam pakar akidah dalam jawatankuasa berkenaan.Ahmad Fauwaz adalah individu yang mempunyai kepakaran dalam bidang akidah dan begitu juga ahli jawatankuasa yang lain 

(Datuk  Dr. Mohd Na'im Mokhtar)

 Anugerah dan pengiktirafan 

 Anugerah kepada karya 

 Buku Fiqah Terbaik Anugerah Buku Negara 2016, menerusi karya beliau, Fiqh Wanita: Menghalusi Kerahsiaan dan Permasalahan Wanita Semasa terbitan Telaga Biru Sdn Bhd .

 Rujukan 

Kategori:Orang dari Kedah
Kategori:Anggota Kesatuan Ulama Muslim Antarabangsa
Kategori:Penasihat syariah kewangan Islam
Kategori:Anak ahli politik Malaysia
Kategori:Penulis Malaysia
Kategori:Mufti Wilayah Persekutuan